Uusi kansainvälinen EU Life -hanke tehostaa Pohjolan kiljuhanhien suojelua – WWF
Mediatiedotteet | 29/09/2005
Euroopan komissio on hyväksynyt rahoitettavaksi WWF Suomen vetämän Luonnon Life -hankkeen “Conservation of Anser erythropus on European migration route” (kiljuhanhen suojelu Euroopan muuttoreitillä). Hankkeen tavoitteena on tehostaa Pohjoismaissa äärimmäisen uhanalaisen kiljuhanhen (Anser erythropus) suojelua.
Viron Matsalussa ja Unkarin Hortobágyn alueella toteutetaan hoitotoimia, joilla ennallistetaan ja ylläpidetään turvallisia kiljuhanhien lepäily- ja ruokailualueita. Virossa, Unkarissa ja Kreikassa toteutetaan metsästäjille ja maanviljelijöille suunnattuja valistuskampanjoita, joiden tavoitteena on kiljuhanhen suojelun tehostaminen lisäämällä tietoa lajin tunnistamisesta ja uhanalaisuudesta sekä kouluttamalla maanviljelijöitä käyttämään erityisympäristötukia, jotka hyödyttävät sekä kiljuhanhia että viljelijöitä itseään.
Hanke käynnistyi jo ennen virallista rahoituspäätöstä osapuolten omalla riskillä huhtikuussa 2005 ja jatkuu aktiivisten toimenpiteiden osalta vuoden 2008 loppuun asti. WWF Suomen lisäksi mukana hanketta toteuttamassa ovat Suomesta Metsähallitus, BirdLife Suomi ja Suomen ympäristökeskus, Norjasta Direktoratet for naturforvaltning ja BirdLife Norja, Virosta Matsalun kansallispuisto, Unkarista Hortobágyn kansallispuisto ja Kreikasta paikallinen BirdLife-järjestö. Osarahoittajina ovat mukana myös Suomen ja Viron ympäristöministeriöt. Hankkeen kokonaisbudjetti on noin 1,1 miljoonaa euroa, josta EU:n tukea on noin 750 000 euroa.
Suojelujohtaja Jari Luukkonen, WWF, puh. (09) 7740 1045
Hankkeen koordinaattori Petteri Tolvanen, WWF, puh. (09) 7740 1053